Gesin wag op jong vrou onwetend van ongeluk | Netwerk24
Deur Marita Herselman 04 Januarie 2021 18:39
Die oud-Bloemfonteiner Jomaré Piek (22) se gesin het Saterdag reeds in Parys vir 'n gesinsdag op haar gewag, toe sy naby die dorp verongeluk het.
Piek, oudleerling van die Hoërskool Jim Fouché en alumna van die Sentrale Universiteit vir Tegnologie (SUT) se hotelskool, sou die dag saam met haar gesin in Parys deurbring en dan saam met hulle na die Rosestad terugkeer, waar sy haar van die Laeveld sou hervestig.
Ronel Piek, haar ma, sê sy het Saterdag omstreeks 11:40 'n oproep ontvang dat haar dogter haar motor op die N1 sowat 40 km buite Parys gerol het. Die familie is nog onseker hoe die ongeluk op dié reguit stuk pad gebeur het.
"Dis vir ons bitter moeilik, want ons weet nie hoekom die kar gerol het nie."
Piek het Vrydag haar laaste dag as ontvangsdame by die Sabi Sabi Bush Lodge gewerk waar sy die afgelope jaar in diens was en sou weer in Bloemfontein kom woon.
Jomaré Piek (22) Foto: Facebook/Jomaré Piek
Jomaré Piek het Saterdag in die Parys-omgewing verongeluk. Foto: Facebook/Jomaré Piek
"Ons sou toe nou net 'n bietjie deur die winkeltjies loop en die jaar goed begin," vertel Ronel oor hul beplande dag in Parys.
Haar dogter was 'n borrelende sonskynkind wat voluit geleef het en niemand op haar laat trap het nie. Sy was georganiseerd, liefdevol en het nie 'n moordkuil van haar hart gemaak nie.
Sy het altyd vir ander opgestaan, veral haar jonger broer, Dihan (20), wat op die outismespektrum is, sê Ronel.
"Sy was verskriklik lief vir diere en het natuurlik met die gasvryheidsbestuur die lekkerste kos gemaak."
Ma en dogter was baie na aan mekaar en het daagliks, soveel as vier keer telefonies gepraat. Piek laat ook haar pa, Deon, agter.
Meegevoel aan haar familie is onder meer op die hotelskool se Facebook-blad vir alumni en die Facebook-groep Sabi Crew betuig.